Rapport SAM
1 Oppsummering og konklusjoner
Vi ser det som overveiende sannsynlig at SAM vil gi økonomisk gevinst for UiO. Vi vil ha en ukjent arbeidsbelastning med innlegging av lisenser, men selv med vesentlig lavere innsparing enn normalt for andre organisasjoner, vil vi ha gevinst. 
Vår erfaring fra testinstallasjon tilsier at vi sannsynligvis vil ha lavere løpende arbeidsbelastning for forvaltning, selv når vi bare regner USITs eget arbeid. 
Vi må utlyse en anbudskonkurranse.
Vurderingen av skytjenste/lokal drift gjøres som en del av evalueringen av tilbudet.
Økonomi
Estimater i bransjen tilsier at SAM vil være økonomisk lønnsomt i regnskapet, uansett hvor konservative anslag vi bruker:
· UiO kjøper lisenser for 40 – 60 mill. per år. 
· De to store leverandørene på verdensbasis, Snow og Flexera, og vår programvarepartner Crayon, oppgir normal innsparing i lisenskostnader første år til 10 – 20 %, deretter 5 – 10 % andre år. 
· Før leverandørene eventuelt priser aggressivt for en anbudskonkurranse, ligger de størrelsesorden 0,5 - 1 mill. pr år i fire år (dvs. gjennomsnitt for anskaffelse og 4 år vedlikehold).
· Estimert normal konsulentbruk for innføring oppgitt av en av leverandørene er størrelsesorden 0,5 mill. 
Vi har rammeavtale vi bruker for kjøp av blant annet programvare som dette. Vi vil utlyse en konkurranse i samarbeid med vår rammeavtalepartner.
Vi tror vi er mer overlisensiert enn underlisensiert (og det er normalt, jamfør bransjeestimatene over), men vi vil sannsynligvis ha noe programvare der vi er underlisensiert. Denne programvaren vil i tilfelle medføre økte regnskapsførte utgifter. 
Etter to år vil vi få gevinster i form av mer presise lisensavtaler, eventuelle reforhandlinger, og annet. Disse er vanskelige å kvantifisere.
Andre kostnader og gevinster
Erfaring etter testinstallasjon er at teknisk systemdrift er relativt lite arbeidskrevende. 
Vi vil ha reduksjon i manuelt arbeid med løpende tildeling av lisenser. Øket effektivitet og bedre arbeidsflyt er vanskelig å beregne og vil variere fra enhet til enhet etter hvor kompleks lisensporteføljen er. I dag skjer lisensforvaltning lokalt manuelt.
Arbeidstid for å legge inn eierskap til lisenser er den største kostnaden ved innføring. Hvor arbeidskrevende avhenger av ambisjonsnivå. Optimalisering på bakgrunn av data fra SAM, må også gjøres av personer. 
Totalt antar vi løpende forvaltning vil bli noe mindre arbeidskrevende. Det er ukjent hvor mye av frigjort tid som vil tas ut i bedre oversikt og eventuell optimering. 
Dagens ressursbruk lokalt er beskrevet lenger ned. Den største delen skjer før installasjon, og som regel også før kjøp: Avgjøre hvilken programvare dekker behovet, hvilken type lisens er mest hensiktsmessig, hvor kjøpes denne fra, det praktiske med bestilling og godkjenning, og lignende. Jo mer som kan samles og automatiseres i en sentral brukerportal for programvare, og jo flere lisenser som kan gjenbrukes i stedet for å kjøpes på nytt, jo mer effektiv er prosessen fra behov til bruk lokalt. 
SAM kan understøtte kostnadsberegning og fordeling på kostnadssentre. Med en mindre arbeidskrevende og mer rettferdig viderefakturering enn i dag, er det mulig å tilby mer programvare sentralt. Det gir også en effektivitetsgevinst. Det er også mulig å få grunnlag for å vurdere skifte av lisensregime eller lignende.
Utviklingstrekk
Programvarehusene øker sine lisensinntekter med 20 % år om år. Vi må være forberedt på at våre kostnader kan øke tilsvarende.
Det er en utvikling mot leie og løpende telling av lisensbrukere, slik vi ser hos Microsoft og Adobe. Dette betyr en øket betydning av å kjenne egen bruk, og de nye modellene gjør ikke vurdering av konsekvenser av endringene enklere. Gartner anslår at allerede i 2020 vil løpende kostoptimalisering gjennom SAM ha større betydning enn tradisjonell innsparing ved compliance. 
Skytjeneste eller lokal drift
USIT har ikke hatt rom for en generell vurdering av skytjeneste. Det er nødvendig å veie konkrete forhold ved leverandørenes eventuelle skyløsning, driftsbelastning, sikkerhet, forhold til TSD og annet og det vil kreve mye arbeid.
Vi anbefaler derfor i en anbudsforespørsel å spørre om betingelser både for lokal drift og i sky, og deretter vurdere dette konkret for den aktuelle løsningen. 
2 Gevinster
Vi kan strukturere gevinster omtrent som følger, med flytende overganger. Den detaljerte gevinstrealiseringstabellen i rammeverket, overleveres til anskaffelsesprosessen.
Hvor store gevinster som kan hentes ut vil påvirkes av policybeslutninger: Hvor mye data skal vi samle inn, hvor sterke krav kan vi stille til konsolidering, hvilke regler skal gjelde for frigjøring av lisenser kjøpt av institusjonen, av lokale enheter, forskningsgrupper, prosjekter, samarbeidsprosjekter o.l. En selvbetjeningsportal med automatisk eller halvautomatisk gjenhøsting av lisenser er en viktig komponent for å realisere gevinster. I tilfelle må vi erstatte deler av dagens programvareportal med systems innebygde.
Redusere kostnader
Totalt ønsker vi å redusere kostnader for programvarelisenser vi eier. 
· Unngå overlisensiering
· Kunne flytte ubrukte lisenser internt i stedet for å kjøpe nye
· Si opp avtaler på programvare som ikke lenger er i bruk
· Kunne endre lisensmodell fra leverandør hvis det er formålstjenlig
· Gi grunnlagsdata for avtaleverk og leverandørhåndtering
Et SAM-system vil automatisk kunne registrere installert programvare, og avhengig av valg av registreringsregime kunne registrere om programvaren er i bruk. 
Løpende oversikt over compliance vil imidlertid avhenge av at de aktuelle lisensene også er registrert i systemet, og det krever manuelt administrativt arbeid. UiO har svært mange lisenser, så vi må ha realistiske forventninger om andel av lisensene registrert. 
Dette betyr at SAM må ha et enkelt brukergrensesnitt. Er det mindre arbeid å registrere lisenser, blir det tilsvarende flere programpakker der registrering også gir en lokal direkte gevinst. De fleste miljøer vil uansett ha ønske om å dokumentere og kunne tilpasse compliance, men realiteten er at de også er presset på andre oppgaver og tid og derfor måtte prioritere ambisjonsnivå.
Det er en utvikling fra kjøp av lisenser til leie av lisenser per tid per bruker, og mer presis oversikt over bruk og styring av bruk vil derfor bli viktigere enn før. For disse programpakkene vil registrering av lisenser ikke kreve vesentlig arbeid, oppgavene er her flyttet til tilpassing og optimalisering. 
Selv om dette er et generelt utviklingstrekk, vil vi overskuelig fremtid ha en vesentlig lisensportefølje som ikke er leie.
Oversikt
SAM skal gi bedre oversikt over lisensporteføljen.
· Få oversikt over bruken av ukjent programvare
· Finne også gratisprogramvare som ikke lenger er i bruk, eller er lite brukt
· Få oversikt over bruk av ulike skytjenester 
· Støtte IT-support med korrekt og oppdatert informasjon om programvare og –lisenser
· Stå sterkere i en situasjon med lisensettersyn fra en leverandør
Vi har i dag data om lisenser i ulike systemer, men denne er fragmentert og uoversiktlig og derfor et dårlig styringsverktøy. Det er problematisk både på grunn av risiko for feillisensiering, og fordi vi kan inngå suboptimale avtaler (vi kan være korrekt lisensiert med enkeltlisenser, selv om det ville vært billigere med en større pakke, for eksempel). 
Å ha et bedre datagrunnlag over vår egen bruk og våre behov gir oss en bedre forhandlingsposisjon overfor leverandører. Det vil få større betydning fremover, vi kommer jevnlig til å møte endring i lisensregimer. Vi må tilpasse oss ny metrikk, og i noen tilfelle velge mellom ulike modeller.
En samlet, enkel oversikt over ulik programvare og versjoner, eventuelt fordelt på enhet, kan også i seg selv forenkle og effektivisere drift og støtte. Hvilke maskiner har hvilke versjoner av hvilken programvare, når ønsker vi eller må vi oppgradere osv.
De store programvarehusene kan godta registrerte bruksdata i (noen av) SAM-systemene, og vi bør ta med dette i en forespørsel. Det vil både være et grunnlag for oss selv for å være tilstrekkelig lisensiert, men vil også kunne forenkle eventuelle lisensrevisjoner.
Som nevnt tidligere, vil vi også kreve av et system at det understøtter viderefakturering. Det er aktuelt både internt og for eksternt videresalg. Enklere og presis viderefakturering øker muligheten til en samlet anskaffelse av programvare. Oppgaven kompliseres av at deler av videresalg skjer til brukere eller enheter som ikke ligger i universitets- og høyskolesektoren.
Effektivisering
Vi ønsker å redusere arbeidsbelastningen ved lisenshåndtering totalt sett. 
· Forenkle anskaffelsesprosessen når en bruker skal ha tak i ny programvare
· Unngå unødige kjøpsprosesser 
· Så langt mulig integrere med f.eks. SCCM-løsningen og andre for automatisering av installasjon når lisens er tildelt
· Gi brukerstøtte mer oversiktlig informasjon over installert programvare og lisenser 
Oversikt kan også gi grunnlag for arbeidseffektivisering. Det går an å konsolidere på færre versjoner, noe drift kan forenkles ved å bli flyttet sentralt, og lignende.
3 Kostnader og regnskapsmessig konsekvens
Det er nærmest umulig å sette opp et scenario som ikke gir en forventet regnskapsmessig gevinst. Anslått lisenskostnad for SAM er mellom 500’ og 1 million per år (se under). De mest konservative estimatene for dagens programvarekjøp og forventninger til direkte innsparte lisenskostnader, gir reduksjon i utgifter på 4 mill. NOK første år. 
Lisensiering og drift av SAM skal inn i kostnadsmodellen, og også noe av kostnadene skal derfor viderefaktureres.
3.1 Direkte kostnader
Vår markedsundersøkelse gir priser mellom 2 og 4 mill. totalt over fire år. 
Lisensieringen er for en nødvendig kjernemodul og et antall klientlisenser, vi har foreløpig antatt 20 000. Lisensene har en anskaffelseskost, og et løpende årlig vedlikehold på i størrelsesorden 20 % av dette. Estimatet er meget foreløpig, og endelig kost vil påvirkes av:
· Ytterligere rabatter som resultat av konkurranseutsetting
· Antall klienter 
· Eventuelle tilleggsmoduler, som Oracle, WMware, IBM, SAP osv. 
· Gjennomsnittlig årlig kostnad påvirkes av totaltid
Innføringskostnader
Begge de to store leverandørene og Crayon understreker behovet for arbeidskraft i innføringsfasen. Dette vil være en betydelig andel av kostnad.
Begge leverandører vi har snakket med tilbyr og anbefaler ekstern bistand i innføringsfasen for å få full effektivitet ut av systemet. Vi vil relativt enkelt kunne registrere programvare i bruk, men å registrere hvilke lisenser vi eier, sammenstille dette, vurdere reell compliance og eventuelt gå videre med (tilsynelatende) avvik krever fortsatt menneskelig arbeid.
Ett eksempeltilbud vi har fått angir følgende normalbehov for konsulentbistand:
· Kjernemodul med funksjonaliteten for klientmaskiner: 10-12 konsulentdagsverk
· Microsoft Server-modul: 6-10 konsulentdagsverk
· Adobe: 5-7 konsulentdagsverk
· Oracle-modul: 10 to 20 konsulentdagsverk
· IBM-modul: 10 to 20 konsulentdagsverk
I tilfelle vil dette for oss være størrelsesorden NOK 0,5 mill. Vi har ikke kvalitetssikret disse tallene eller gått dypere inn i hva de innebærer, men har registrert at leverandørene ikke har totalt ulik oppfatning.
SAM vil ikke fjerne behovet for menneskelig arbeid for å monitorere lisenser, bruk, lisensmodeller osv. dersom vi skal hente ut gevinstene. 
3.2 Teknisk drift
Vi vurderer teknisk drift som relativt lite arbeidskrevende, basert på erfaringer med testinstallasjon. I en anbudsforespørsel bør vi allikevel vurdere å kreve en godkjent POC-installasjon, siden vi bare har en begrenset erfaring med ett system.
Dette er erfaringer fra vår Proof Of Concept testinstallasjon. Vi vet ikke om det samme vil gjelde alle, men generelt virker systemene relativt like i alle hovedtrekk, så vi forventer ikke store avvik.
Behov for infrastruktur
Oppsettet i POC trengte tre servere, en SQL-server og to webservere. En brukerportal kan kreve en eller to servere. Vi ser per nå ikke behov for mer enn seks totalt for et komplett oppsett ved UiO i full drift.
Det er ikke behov for spesiell nettkapasitet. Det står på nettkategori 3, UiO-tjenester. 
Nettverkstrafikk fra SCCM krever ikke noe ekstra. Lokal agent genererer en fil på ca 100 kB, som samles inn en gang i døgnet. Det er neglisjerbart ressursforbruk også lokalt når agenten settes til å skanne en gang i døgnet (vi vurdert ikke å sette på real-time overvåkning, og kjenner derfor ikke ressursforbruk i så tilfelle).
Innsats for å drifte
Arbeidsbelastning for drift var neglisjerbar. Installasjonene kunne følge USITs rutiner og krevde ikke manuelle inngrep.
Alle roller må administreres og vedlikeholdes manuelt. Autentisering gjøres gjennom AD eller LDAP, men ikke tildeling av roller.
Spesielle driftsrutiner
Det var ingen spesielle rutiner. Standard fornying av sertifikater, årlig eller for valgt periode. Systemet kunne settes opp med standardrutine for patching og backup. 
Integrasjoner
Den følger ikke UiOs meldingsbaserte integrasjonsarkitektur, men bruker batchoverføringer. Det er ikke komplisert i seg selv å implementere dette, selv om det fremstår som litt umoderne.
Systemet henter data enten fra kildesystemer som SCCM gjennom en connector, eller ved en agent. Vi har ikke sett på SCCM-connector i POC, men testet datainnsamling gjennom agent på maskinen. Det skal være mulig å registrere bruk og annet gjennom SCCM og få rimelig tilsvarende funksjonalitet i begge alternativer, men det vil kreve noe konfigurasjon i SCCM.
Brukere autentiseres i AD/LDAP. Rettigheter settes i SAM, de kan ikke lese grupper fra AD.
Vi har bare testet for klienter, ikke moduler som VMware, Oracle, MS-servere o.l. 
Vi har heller ikke testet integrasjon med Office 365 eller Adobe Creative Cloud. Det ville i tilfelle vært et eget integrasjonsprosjekt, med federation osv.
Dagens økonomiske omfang av programvare
I 2016 ble UiO fakturert ca. 60 mill. på de tre artskodene brukt til programvare, opp fra ca. 40 mill. i 2012. Tallene er vasket for større poster som klart ikke er relevant her (f.eks. Sigma2 for 18,5 mill. i 2016), men selv med unøyaktigheter gir de en pekepinn på omfang og trend.  
Vi kan forvente ytterligere vekst fremover, med antall brukere, nye programvarepakker, nye lisensieringsmodeller, og fremover må vi forvente konsekvenser av valutakursene. 

Store enkeltanskaffelser gjør merkbart utslag, men vi må forvente slike også i fremtiden. I 2014 utgjorde for eksempel AirWatch og VMware 12,5 mill. til sammen. 
Den store økningen i 2016 kommer delvis av nye programvareanskaffelser, og delvis av vekst i brukertall. I 2017 og 2018 vil de samme faktorene telle, og vi kan som sagt også forvente økning pga. valutakursene.
Forskjellen i forbruk mellom fakulteter og enheter er stor. Sentrale fellestjenester er kostbare.
	
	 2012
	 2013
	 2014
	 2015
	 2016

	Grand Total
	 39 020 385 
	 34 681 487 
	 57 734 278 
	 41 626 696 
	 63 532 825 

	USIT
	 15 943 434 
	 23 070 497 
	 39 470 104 
	 24 727 755 
	 31 941 636 

	LOS
	 17 204 707 
	 7 544 586 
	 10 525 730 
	 7 249 090 
	 19 567 715 

	Fellestjenester
	 46 899 
	 -1 679 952 
	 306 469 
	 398 045 
	 3 555 850 

	Mat-Nat-fakultetet
	 1 620 862 
	 1 697 481 
	 2 354 464 
	 3 010 736 
	 3 129 934 

	Det medisinske fakultet
	 727 737 
	 691 603 
	 1 398 761 
	 1 039 616 
	 1 556 106 

	UV-fakultetet
	 631 959 
	 272 046 
	 789 499 
	 686 135 
	 753 933 

	Eiendomsavdelingen
	 446 962 
	 545 926 
	 815 129 
	 1 797 700 
	 676 220 

	Kulturhistorisk museum
	 391 317 
	 307 722 
	 292 868 
	 438 270 
	 564 475 

	SV-fakultet
	 570 568 
	 587 413 
	 275 750 
	 548 114 
	 489 499 

	Det Odontologiske Fakultet
	 235 475 
	 279 193 
	 400 943 
	 341 093 
	 428 212 

	Det humanistiske fakultet
	 320 894 
	 247 955 
	 358 617 
	 491 337 
	 374 545 

	Naturhistorisk museum
	 223 609 
	 445 092 
	 223 451 
	 185 017 
	 226 364 

	Universitetsbiblioteket
	 379 213 
	 491 094 
	 254 484 
	 242 365 
	 181 775 

	Det Teologiske Fakultet
	 42 113 
	 34 945 
	 13 995 
	 15 137 
	 40 060 

	Sentre direkte under styret
	 201 398 
	 110 567 
	 200 827 
	 365 089 
	 28 167 

	Det Juridiske Fakultet
	 33 238 
	 35 319 
	 53 188 
	 91 196 
	 18 336 



Ca. 20 % av USITs lisenser er sentralt belastet klientprogramvare, omtrent NOK 9 mill. Tabellen viser programvare med lisenskostnad mer enn 100’/år. Vi vet at denne posten øker fremover.
	Microsoft Campus (inkludert noe datarom Exchange + datasenter)
	4 300 000

	1 200 000

	RedHat
	906 000

	Endnote, Refman, Procite
	403 000

	Stata
	403 000

	Matlab
	336 000

	Nvivo
	307 000

	SAS
	240 000

	LabView
	200 000

	SPLA (ca)
	180 000

	GraphPad 
	170 000

	Maple
	156 000

	Origin
	120 000

	Hyperresearch
	102 000



De største leverandørene i følge regnskap for 2016. En stor andel av Oracle viderefaktureres til resten av sektoren, det vil også gjelde annen programvare. Crayon er vår rammeavtalepartner for programvare.
	ORACLE NORGE AS
	13 991 544 

	CRAYON AS
	8 882 722 

	RAV NORGE AS
	5 336 935 

	NORGES TEKNISK-NATURVITENSKAPELIGE UNIVERSITET NTNU
	  4 497 000 

	UIO HOVEDBOKSBILAG («leverandør» ved internfakturering)
	  3 701 635 

	SAP NORGE AS
	  3 605 357 

	CORE SERVICES AS
	  2 944 475 

	INSPERA GRUPPEN AS
	  1 845 469 

	BASWARE AS
	  1 338 388 

	SPSS NORWAY AS / INTELYTICS AS
	  1 220 030 

	ITS LEARNING AS
	     998 454 

	ALFASOFT AS
	     909 281 

	EVRY NORGE AS
	     852 400 

	RICOH NORGE AS
	     802 188 

Arbeidsflyt
Lisenser forvaltet av USIT
De fleste større lisenspakker administreres av USIT, og installeres automatisk av SCCM på maskinen til brukere. 
Her er tilbakemeldingene gjennomgående at dette fungerer godt, og at det er en forbedring når USIT har overtatt lisenser. Som hovedregel bør derfor mest mulig inn i dette regimet. En tilbakemelding er at man savner en person som kontaktpunkt, etter at de vi hadde er gått av.
Lisenser forvaltet av lokale enheter
Noen enheter har kjøpt lisenspakker på institutt- eller gruppebasis. Noen har mange, de fleste har få. I noen tilfelle kjøpes spesifikk programvare av den enkelte forsker eller prosjekt, og installeres av lokal-IT.
Den største pakken her er Adobe, som har flyttet forvaltning til Creative Cloud. Mange enheter har gode rutiner, men ikke alle. Det er en fare for at lisenser blir glemt, nøkler blir glemt eller lisenser kommer bort på grunn av avgang e.l.
Adobe er også etter tilbakemeldingene soleklart den største arbeidsbelastningen i dag. Det er en ekstremt sammensatt lisensportefølje med mange gamle lisenser, forskjellige produkter og ulike betingelser.
Våre intervjuer har ikke avdekket argumenter av betydning mot at USIT overtar anskaffelse og tilgjengeliggjøring av disse lisensene, forutsatt at systemet er brukervennlig nok. Gevinstpotensialet varierer fra enhet til enhet, fra «lite» til «merkbart».
Det krever i dag hovedsakelig aktive handlinger for å undersøke om programvare er i bruk, og vurdere om det ikke lenger er behov for programvare. Bedre oversikt kan lette dette, men vi har ikke gått nærmere inn på dette og hva som kan gjøres innenfor rammen av lovverk o.l. 
Det er en del gratisprogramvare som er mye brukt, et eksempel er TeX og TeX-varianter. Disse finnes gjerne i svært mange utgaver. Det kan lette driftsarbeid å ha en bedre oversikt over versjoner og installasjoner, ikke minst er det lettere å konsolidere versjoner dersom man har en bedre oversikt. Dette har både drifts- og sikkerhetskonsekvens.
Apps
Apps, kjøpt gjennom App Store eller Google Play, er et nytt fenomen. Disse lisensene blir gjort tilgjengelig for hver enkelt fra App Store/Play, eller gjennom AirWatch.
Vi har uforholdsmessig arbeidskrevende rutiner for apps utenom AirWatch. Kjøp gjort av enkeltpersoner refunderes gjennom HR-portalen. Ifi har en ordning samler opp et behov, en på drift kjøper på eget kredittkort som gave til bruker, og får refundert samlet.
Selve lisenskostnaden utgjør et svært lite økonomisk volum i dag, ca. kr. 30.000. Kostnadene knyttet til å betale dette er det mangedobbelte. Vi har diskutert md Økonomi sentralt, og det er først og fremst en gevinst i å effektivisere bestillings- og betalingsrutiner, ikke lisensstyring. Konklusjonen er overlevert linja.
Vi legger derfor foreløpig lite vekt på forvaltning av lisenser for apps.
Forløp fra behov til installasjon
Arbeidsflyt
Installasjon av programvare som finnes i SCCM er enkel og rask. Arbeidsflyt for programvare som ikke krever personlig lisens er derfor lite arbeidskrevende, og til dels helt automatisert.  
Å kjøpe og tildele personlig lisens krever i dag en del manuelt arbeid:
· Enhet kjøper en lisens til et brukernavn
· USIT får bekreftelse på at lisensen er kjøpt, og til hvilket brukernavn
· USIT legger brukernavnet inn i nødvendig adgangskontroll-gruppe
· Produktet installeres via SCCM.
For annen programvare ser prosessen typisk omtrent slik ut:
· Bruker henvender seg til IT, i en RT-sak e.l.
· IT ser om denne allerede er tilgjengelig på software.uio.no, kiosk.uio.no eller annet.
· IT konfererer med bruker om hvor programvaren finnes tilgjengelig for nedlasting eller kjøp
· Dersom leverandør ikke finnes, registreres leverandøren hos Innkjøp
· IT får kontostreng og bestiller, BDM bekrefter
· IT får bekreftet kjøp
· IT installerer programvare
Tidsforbruket er altså størst før installasjon, og gjerne før selve innkjøpet gjøres. Det er en betydelig innsparing både i arbeidstid og varighet når lisenser finnes sentralt, eller når leverandør og programvare er kjent. 
Det betyr også at hvis en lisens kan flyttes i stedet for å kjøpes på nytt, vil prosessen kunne gå vesentlig raskere (i tillegg til å være billigere).
programvareportal/bestillingsside
De store leverandørene har portal for brukere, hvor det er mulig å finne og bestille programvare. De ser ikke ut til å kunne presentere all informasjonen som er tilgjengelig i dagens selvbetjeningsportal, de har ikke få informasjon om f.eks. driftsopplegg og dokumentasjon. 
Det er gode argumenter for å få bedre brukervennlighet ved å skille brukerrelevant informasjon og handlinger ut i en portal, mens driftsrelevant teknisk informasjon beregnet på IT-organisasjonen legges andre steder. 
Vi har ikke vurdert hvor mye av dagens informasjon som eventuelt skal legges hvor. Det vil være naturlig i en innføringsfase. 
Risiko
Teknisk drift ser ikke ut til å innebære nevneverdig risiko. Vi må selvsagt sikre persondata.
Det er risiko for ressursskvis i innføring. Alle referansene i markedsundersøkelsen understreker arbeidsbehovet når man innfører SAM, spesielt knyttet til registrering av lisenser. Oppfølging krever også et løpende arbeid. Systemet leverer informasjon og innsikt, men det er personer som realiserer gevinstene.
Vi har ikke testet moduler eller funksjonalitet ut over funksjonalitet for Windowsklienter, og kjenner derfor ikke hvor mye arbeid som kreves for integrasjoner. F.eks. er AirWatch nevnt som en del av mandatet, men integrasjon her ville krevet for mye eget arbeid innenfor rammen av vår test. 
4 Anskaffelse og vurderingskriterier
Vi har ikke funnet opplagte vesentlige forskjeller mellom de to store leverandørene, totalt sett. Seksjon for Innkjøp har derfor konkludert med at vi må konkurranseutsette dette i et funksjonelt anbud. 
Dette gjøres i samarbeid med Crayon, i tråd med vår rammeavtale.
De andre institusjonene i BOTT har ikke kommet til et punkt der deres valg veier den ene eller andre veien for UiO. 
Det er på et tidspunkt naturlig å se om det er muligheter for sektorsamarbeid, men det ligger uansett et stykke frem. Samdrift er mulig, det vil antagelig ha lav kost, men også lav gevinst: Teknisk drift er lite ressurskrevende, mens lokal administrativ forvaltning med lisenseierskap og oppfølging vil være den samme uansett i hvilket maskinrom tjenesten kjører.
I forespørselen ber vi leverandør beskrive hvordan bl.a. dette gjøres:
· Hvordan systemet tildeler/administrerer lisenser 
· Hvordan systemet tildeler/administrerer lisenser i O365, og eventuelt andre programpakker
· Hvordan systemet rapporterer med sammenhenger i de tre dimensjonene produkter, lisenser og brukere
· Hvordan systemet rapporterer bruk
· Hvordan systemet understøtter viderefakturering av SaaS
· Hvordan vi kan bruke rollebasert administrasjon
· Hvordan systemet kan støtte vurdering eller modellering av alternative fremtidsscenarier
· Muligheter for selvbetjening
I en anbudsprosess vil vi trekke inn ITI for spesifikasjoner knyttet til eventuelle tilleggsmoduler.
Vi bør også ha med disse punktene i en forespørsel: 
· Pris
· On Premise/Cloud
Vi kan ikke konkludere innenfor tidsrammene hvorvidt vi kan sette ut dette som en skybasert tjeneste, og rammene er ikke like for de vi har sett på i markedsundersøkelsen. Vi ber derfor leverandørene beskrive hvordan tjenesten kan drives skybasert, og tar valget ut fra de konkrete betingelsene for den valgte leverandøren.
· Tilstedeværelse
· Integrasjoner/API (Batch/Userevents)
· (SC)CM
· Airwatch
· ELK
· FlexLM
· Sentinel
· Basware PM/IP
· Størrelse leverandør
Kjerneproduktet er software recognition-motoren, som krever løpende oppdatering av ny programvare, lisenser og lisensmodeller, fra eksisterende og nye produsenter, verden over. Vi må derfor ha en leverandør med tilstrekkelige muskler til at denne vil vedlikeholdes i uoverskuelig fremtid.
· Hva trenger vi at sertifiseringer og kurs
· Krav til godkjent POC
· Supportfunksjonen 
· Referanser, UH-kunder
Tidslinje
Veien videre vedtas på IT-direktørmøte 6. februar. 
Seksjon for innkjøp har skissert to mulige anskaffelsesprosesser, lukket anbudskonkurranse eller konkurranse med forhandlinger. Valget avhenger av hva vi skal optimere. 
Vi mener en anbudskonkurranse virker mest hensiktsmessig, siden produktene er gitt, og vi er noenlunde kjent med dem. Både arbeidstid og forløpt tid er også lavere med dette løpet.
I begge tilfelle må vi utarbeide konkurransegrunnlag, dette estimeres til 3 uker, med et forbehold om ressursskvis hos Innkjøp. Vi kan regne noe mer ved anbudskonkurranse enn ved forhandlinger, siden denne da er helt bindende og noe av kartleggingen derfor må skje i forkant.
ITI må i tilfelle kommer inn så tidlig som mulig i løpet. De er i mindre grad avhengig av annet arbeid.
Anbudskonkurranse 
· Anbudsforespørsel ligger ute i minimum 30 dager
· Normalt tar evaluering ca 3 uker
· Vi kan ha behov for avklaringer, POC o.l. før implementasjon
Totalt vil ca 2 måneder etter at konkurransegrunnlaget er ferdig.
Forhandlingsløpet ligger slik:
· Kvalifisering ute i 30 dager
· Vurdering av disse 1-2 uker
· Tilbud ligger ute i 30 dager 
· Evaluering av disse 2 uker
· Inntil 3 forhandlingsrunder a 2-3 uker
· Endelig vurdering 2 uker
Totalt 4-6 måneder etter at konkurransegrunnlaget er utarbeidet.


Total med trendlinje
Total	 2016	 2015	 2014	 2013	 2012	60878242.299999982	41626696.329999998	57734278.29999996	34681487.460000031	39020385.12000002	